Okresná prokuratúra Martin 
Vajanského nám. 1, 036 80 Martin 1 	

Sp. zn. : 1 Pv 219/11/5506	Martin, 18.6.2013
EEČ : 2-40-118-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 576/2009 Zbierky zákonov a iné trestné činy

Rozhodol: 	prokurátor Okresnej prokuratúry Martin
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
1.	v dobe od 11.30 hod. dňa 19.3.2009 do 08.20 hod. dňa 20.3.2009 doposiaľ nezisteným spôsobom, bez použitia násilia vnikol do budovy „Komerčního centra“ vo Frýdku-Místku, ul. T. G. Masaryka č. 496, Česká republika, kde vypáčil zámok na dverách ku kanceláriám na prvom poschodí, následne vypáčil zámok na dverách Nechtového štúdia, ale do dovnútra nevnikol, potom vypáčil zámok na dverách prevádzky „Kosmetika-proměna“, vnikol do prevádzky, ale z prevádzky nič neodcudzil, následne vypáčil zámok na dverách do kancelárie „Deluxe - realitní kancelář“, ale do kancelárie nevnikol a nakoniec poškodil bezpečnostné dvere medzi druhým a tretím poschodím budovy, čím uvedeným konaním spôsobil škodu poškodením dverí a zámkov pre majiteľku objektu XXXXX, nar. XXXXX, tr. bytom Česká republika, Frýdlant nad Ostravicí, ul. 5. května č. 782 vo výške 74,71,-€ (2.000,-Kč), škoda krádežou nevznikla,

2.	v dobe od 15.10 hod. dňa 19.3.2009 do 06.30 hod. dňa 20.3.2009 doposiaľ nezisteným predmetom vo Frýdku-Místku, ul. T. G. Masaryka č. 495, Česká republika vypáčil dvere do kancelárie účtovníčky na treťom poschodí v budove „Krevního centra, s. r. o.“ , vnikol do kancelárie, cez ktorú prešiel do voľne prístupnej kancelárie vedúceho pracovníka „Krevního centra, s. r. o.“, z ktorej zo zásuvky písacieho stola odcudzil finančnú hotovosť vo výške 6.500,-Kč, čím uvedením konaním spôsobil škodu krádežou pre Krevní centrum, s. r. o., so sídlom Frýdek- Místek, ul. T. G. Masaryka č. 495, IČO: XXXXX, Česká republika vo výške 242,53,-€ (6.500,-Kč) a škodu poškodením dverí vo výške 85,91,- € (2.300,-Kč),

3.	dňa 19.3.2009 v čase od 12.30 hod. do 15.00 hod. doposiaľ nezisteným spôsobom vo Frýdku-Místku, ul. Hluboká č. 76, Česká republika vyrazil drevené vstupné dvere od skladu, ktoré poškodil v oblasti zámku a tiež poškodil drevenú zárubňu, pričom zo skladu nebolo nič odcudzené, čím uvedeným konaním spôsobil škodu poškodením pre Muray, s. r. o. so sídlom Ostrava, ul. Přívozská č. 703/10, Česká republika vo výške 56,03,-€ (1.500,-Kč), škoda krádežou nevznikla, 

4.	dňa 19.3.2009 v čase od 16.50 hod. do 16.55 hod. doposiaľ nezisteným predmetom vo Frýdku-Místku, ul. T. G. Masaryka č. 1108, Česká republika na treťom poschodí na chodbe vypáčil 2 ks jednokrídlových, protipožiarnych dverí s elektrickým zámkom, spoločne s drevenými zárubňami v mieste západku zámku, následne vypáčil jednokrídlové, protipožiarne dvere s elektrickým zámkom spoločne s drevenou zárubňou, ktoré poškodil v oblasti zámku, cez tieto sa dostal do spoločnej chodby vedúcej ku kanceláriám, kde ďalej poškodil 3 ks jednokrídlových, presklených, drevených dverí vrátane oblôžkových zárubní, čím uvedeným konaním spôsobil škodu poškodením pre XXXXX, nar. XXXXX, tr. bytom Vyšní Lhoty č. 295, okres Frýdek-Místek, Česká republika vo výške 2.466,38,-€ (66.099,-Kč), škoda krádežou nevznikla,

5.	dňa 19.3.2009 v čase od 16.00 hod. do 17.00 hod. doposiaľ nezisteným predmetom vo Frýdku-Místku, ul. Jirásková, Česká republika vypáčil vstupné dvere vedúce do priestorov kancelárii notárky XXXXX, ktorá sa nachádza na treťom poschodí domu č. XXXXX, vnikol do chodby, kde doposiaľ nezisteným predmetom vypáčil dvere do kancelárie, kde z nezamknutej zásuvky v pracovnom stole odcudzil finančnú hotovosť vo výške 1.000,-Kč, čím uvedeným konaním spôsobil škodu krádežou pre XXXXX, nar. XXXXX, tr. bytom XXXXX, Česká republika vo výške 37,31,-€ (1.000,-Kč) a škodu poškodením dverí a zárubní spoločnosti Expol Trade, s. r. o, so sídlom Frýdek-Místek, ul. Jirásková č. 457, Česká republika vo výške 414,19,-€ (11.088,-Kč),

lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce

Odôvodnenie:
Vyšetrovateľ Okresného riaditeľstva Policajného zboru v Martine, odbor kriminálnej polície, oddelenie všeobecnej kriminality, vykonáva pod ČVS:ORP-XXXXX-2011 trestné stíhanie proti obvinenému XXXXX, narodenému XXXXX, pre prečin krádeže v štádiu pokusu podľa § 14 ods. 1/ Trestného zákona, § 212 ods. 2 písm. a/ Trestného zákona a iné na tom skutkovom základe, ako je uvedené vo výrokovej časti tohto uznesenia. 

Trestné stíhanie obvineného bolo následne odovzdané do Českej republiky, pričom vo veci bolo právoplatne rozhodnuté českými justičnými orgánmi tým spôsobom, že vec bola odložená, pretože trestné stíhanie je neúčelné, keďže trest ku ktorému môže trestné stíhanie viesť je celkom bez významu vedľa trestu, ktorý mu už bol uložený alebo ktorý ho podľa očakávania postihne. 

Takéto rozhodnutie je možné považovať za dostačujúce. 

Podľa § 215 ods. 2 písm. c/ Trestného poriadku prokurátor môže zastaviť trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.

Keďže v danej veci bolo trestné stíhanie o  skutkoch obvineného, ktoré boli odovzdané na trestné stíhanie do cudziny, právoplatne rozhodnuté príslušným cudzozemským orgánom, pričom toto rozhodnutie možno považovať za dostačujúce, som rozhodol tak, ako je uvedené vo výrokovej časti tohto uznesenia a trestné stíhanie obvineného na území Slovenskej republiky som zastavil. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marián Ťažiar
prokurátor